Oppas vir dié finansiële slenters - Jou Geld | Solidariteit WêreldJou Geld | Solidariteit Wêreld
Tuis › Artikels › Oppas vir dié finansiële slenters
Finansiële misdade is volop in Suid-Afrika en verbruikers moet bewus wees van die risiko's ten einde nie 'n slagoffer te word nie.
Volgens Herman Lombard, stigter en direkteur van die finansiële diensteverskaffer African Unity, het die internet en sosiale media 'n hele nuwe wêreld van moontlike slenters oopgestel.
"Digitale bankbedrog het dramaties toegeneem en het in 2018 'n verbysterende R262 miljoen in bruto verliese in Suid-Afrika meegebring."
Lombard verduidelik die mees algemene digitale bankbedrog is ongemagtigde SIM-omruilings terwyl verbruikers bank-apps gebruik en vishing, oftewel wanneer 'n verbruiker gebel word deur 'n bedrieër en hom of haar as 'n amptenaar van 'n bank of diensverskaffer voordoen en die slagoffer manipuleer om vertroulike inligting, soos 'n eenmalige PIN (OTP), te bekom. (In teenstelling met phishing, wat deur middel van e-pos geskied).
Finansiële ongeletterdheid en desperaatheid speel volgens Lombard ook 'n aansienlike rol wanneer dit by die slagoffers van hierdie tipe misdaad kom. "Kenners waarsku ook dat slenters wat op sosiale media voorkom al hoe gewilder raak. Bly altyd op jou hoede en probeer om die egtheid van elke kommunikasie wat jy ontvang te verifieer."
Volgens Lombard is van die mees algemene aanlynslenters die volgende:
Vals weggee-promosies op Facebook: Bedrieërs lok slagoffers met beloftes van buitensporige pryse, slegs om hulle persoonlike en finansiële besonderhede te bekom. Bedrieërs poog gewoonlik om 'n gewilde handelsmerk of bekende maatskappy na te boots ten einde slagoffers te bedrieg.
Bedrog sonder 'n kaart: Die tipe bedrog is baie algemeen en behels onwettige aanlyn-aankope sonder die gebruik van 'n fisiese kaart of die kaarthouer se toestemming. Die kaartbesonderhede word op bedrieglike wyse bekom. Lombard sê dit is baie belangrik om versigtig met kredietkaarte om te gaan en slegs by betroubare aanlynwinkels te koop. "Gaan altyd jou state noukeurig deur en moet nie jou kredietkaartbesonderhede per e-pos beskikbaar maak nie."
Voorskot-bedrog: Die tipe bedrog behels dat verbruikers 'n groot bedrag geld aangebied word, soms op geldige gronde, op voorwaarde dat 'n klein administratiewe fooi betaal of bankbesonderhede voorsien word. Volgens Lombard is bedrieërs gewoonlik suksesvol met hierdie tipe bedrog aangesien hulle hulself as werknemers van finansiële diensteverskaffers voordoen.
WhatsApp-slenters: Die tipe slenters is baie dieselfde as die op Facebook en behels die verspreiding van skakels. Wanneer daar op die skakels geklik word, kan verbruikers se persoonlike inligting gesteel word.
"Indien jy die slagoffer van 'n slenter was, is dit belangrik om dit by die tersaaklike owerhede aan te meld. Laat weet ook vir familie en vriende as so iets met jou gebeur het sodat hulle nie ook slagoffers word nie," sê Lombard.